KOMISIJOS SPRENDIMAS
2007 m. vasario 16 d.
nustatantis metilbromido kiekius, leidžiamus naudoti būtiniausioms reikmėms Graikijoje nuo 2006 m. birželio 1 d. iki gruodžio 31 d. pagal Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų
(pranešta dokumentu Nr. C(2007) 448)
(Tik tekstas graikų kalba yra autentiškas)
(2007/129/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. birželio 29 d. Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų (1), ypač į jo 3 straipsnio 2 dalies ii punktą,
kadangi:
(1)
Pagal Reglamento (EB) Nr. 2037/2000 3 straipsnio 2 dalies i punkto d papunktį ir 4 straipsnio 2 dalies i punkto d papunktį nuo 2004 m. gruodžio 31 d. draudžiama gaminti, įvežti ir pateikti į rinką metilbromidą visiems vartotojams, išskyrus, be kitų atvejų (2), skirtą būtiniausioms reikmėms pagal 3 straipsnio 2 dalies ii punktą ir Monrealio protokolo šalių Sprendimo IX/6 kriterijus bei kitus protokolo šalių sutartus kriterijus. Išimtys būtiniausioms reikmėms yra numatytos kaip ribotos leidžiančios nukrypti nuostatos, kad būtų paliktas trumpas laikotarpis alternatyvoms įgyvendinti.
(2)
Sprendime IX/6 nurodoma, kad metilbromido panaudojimas laikomas „būtinu“ tik tuo atveju, kai pareiškėjas nustato, kad metilbromido nebuvimas tai konkrečiai reikmei patenkinti stipriai trikdytų rinką, ir kad naudotojas neturi jokių kitų techniškai ir ekonomiškai tinkamų sprendimų ar pakaitalų, kurie tiktų aplinkos ir sveikatos požiūriu bei pasėlių kultūroms ir atitiktų paraiškos aplinkybes. Be to, metilbromido gamyba ir galimas vartojimas būtiniausioms reikmėms turėtų būti leidžiamas tik tuo atveju, jei buvo imtasi visų įmanomų techninių ir ekonominių priemonių, siekiant kaip galima sumažinti būtiną metilbromido naudojimą ir su juo susijusį išmetimą į aplinką. Be to, pareiškėjas turėtų įrodyti, kad yra dedamos būtinos pastangos, siekiant įvertinti ir pateikti į rinką alternatyvias priemones bei pakaitalus ir gauti šalies žinybų patvirtinimą, ir kad yra vykdomos tyrimų programos alternatyvioms priemonėms sukurti ir pritaikyti.
(3)
2006 m. sausio 18 d. Komisija gavo Graikijos prašymą dėl būtiniausioms reikmėms naudojamo metilbromido, kurio bendras kiekis nuo 2006 m. sausio 1 d. iki gruodžio 31 d. yra 113 081 kg.
(4)
Siekdama nustatyti, kokį kiekį metilbromido leisti sunaudoti Graikijai būtiniausioms reikmėms 2006 m., Komisija pritaikė Sprendime IX/6 pateiktus kriterijus ir Reglamento (EB) Nr. 2037/2000 3 straipsnio 2 dalies ii punkto nuostatas. Komisija nustatė, kad tam tikromis aplinkybėmis buvo atitinkamos alternatyvos ir kad 2006 m. Graikija galėtų panaudoti 46 771 kg metilbromido būtiniausioms reikmėms patenkinti. Būtiniausių reikmių kategorijos yra panašios į kategorijas, Graikijai apibrėžtas Septynioliktojo Monrealio protokolo šalių susitikimo Sprendimo XVII/9 A lentelėje (3).
(5)
Be to, 3 straipsnio 2 dalies ii punkte reikalaujama, kad Komisija apibrėžtų naudotojus, kurie gali pasinaudoti šia būtiniausių reikmių išimtimi. Kadangi 17 straipsnio 2 dalyje reikalaujama, kad valstybės narės nustatytų būtiniausius kvalifikacinius reikalavimus, keliamus metilbromidą naudojantiems darbuotojams, ir kadangi fumigacija yra vienintelė naudojimo sritis, Komisija nusprendė, kad fumigaciją metilbromidu atliekantys asmenys yra vieninteliai metilbromido naudotojai, kuriuos pasiūlė valstybės narės ir kuriems leidimą naudoti metilbromidą būtiniausioms reikmėms išdavė Komisija. Fumigaciją atliekantys asmenys yra geriau parengti jį saugiai naudoti nei, pvz., ūkininkai arba malūnų savininkai, kurie paprastai nėra parengti naudoti metilbromidą, bet yra tų vietų, kuriose metilbromidas bus naudojamas, savininkai. Be to, valstybės narės įdiegė procedūras identifikuoti jų teritorijoje fumigaciją atliekančius asmenis, kuriems leidžiama naudoti metilbromidą būtiniausioms reikmėms.
(6)
4 straipsnio 2 dalies ii punkte nurodoma, kad, atsižvelgiant į 4 straipsnio 4 dalį, įmonėms, išskyrus gamintojus ir importuotojus, draudžiama pateikti į rinką ir naudoti metilbromidą po 2005 m. gruodžio 31 d. 4 straipsnio 4 dalyje nurodoma, kad 4 straipsnio 2 dalis netaikoma kontroliuojamų medžiagų pateikimui į rinką ir naudojimui, jei 3 straipsnio 2 dalyje nustatyti naudotojai jas naudoja leidimą turinčioms būtiniausioms reikmėms tenkinti.
Taigi po 2005 m. gruodžio 31 d. pateikti metilbromidą į rinką ir naudoti būtiniausioms reikmėms be gamintojų ir importuotojų turėtų būti leidžiama 2006 m. Komisijos užregistruotiems fumigaciją atliekantiems asmenims. Paprastai dėl metilbromido įvežimo ir tiekimo fumigaciją atliekantis asmuo kreipiasi į importuotoją.
(7)
2005 m. Komisijos užregistruotiems fumigaciją atliekantiems asmenims būtų leidžiama perkelti į 2006 m. visus likusius metilbromido kiekius, kurie 2005 m. nebuvo panaudoti (toliau - atsargos). Europos Komisija parengė leidimų išdavimo procedūras tokiems metilbromido atsargų kiekiams atimti prieš importuojant ar gaminant visus papildomus metilbromido kiekius, skirtus tenkinti leidimą turinčioms būtiniausioms reikmėms 2006 m. Sprendime IX/6 nurodoma, kad metilbromido gamyba ir naudojimas būtiniausioms reikmėms turėtų būti leidžiami tik, kai nepakanka sandėliuose esamų arba perdirbto metilbromido atsargų. 3 straipsnio 2 dalies ii punkte nurodoma, kad gaminti ir įvežti metilbromidą leidžiama tik tada, kai nei viena šalis neturi perdirbto arba regeneruoto metilbromido. Pagal Sprendimą IX/6, 3 straipsnio 2 dalies ii punktą ir Graikijos pateiktą Komisijai informaciją, Graikija neturi metilbromido atsargų būtiniausioms reikmėms.
(8)
Komisijos sprendime 2006/350/EB (4), pagrįstame paraiškomis, 2005 m. liepos mėnesį gautomis iš valstybių narių, Komisija patvirtino 1 607 587 kg kiekį metilbromido, skirto būtiniausioms šių valstybių narių reikmėms laikotarpiu nuo 2006 m. sausio 1 d. iki gruodžio 31 d. Šiame sprendime tvirtinant metilbromido kiekį Graikijai atsižvelgiama į kiekį, kuris yra reikalingas būtiniausioms reikmėms tenkinti laikotarpiu nuo 2006 m. birželio 1 d. iki gruodžio 31 d.
(9)
Šiame sprendime numatytos priemonės atitinka Reglamento (EB) Nr. 2037/2000 18 straipsniu įkurto Komiteto nuomonę,
PRIĖMĖ ŠĮ SPRENDIMĄ:
1 straipsnis
Nuo 2006 m. birželio 1 d. iki gruodžio 31 d. Graikijos Respublikai leidžiama sunaudoti būtiniausioms reikmėms iš viso 46 771 kg metilbromido, kurio konkretūs kiekiai ir kategorijos yra nurodytos 1 priede.
2 straipsnis
Graikijos nurodytas turimų atsargų, skirtų būtiniausioms reikmėms nuo 2006 m. birželio 1 d., kiekis turi būti atimtas iš kiekio, kurį galima įvežti arba pagaminti, siekiant patenkinti būtiniausias tos valstybės narės reikmes.
3 straipsnis
Šis sprendimas taikomas nuo 2006 m. birželio 1 d. ir galioja iki 2006 m. gruodžio 31 d.
4 straipsnis
Šis sprendimas skirtas Graikijos Respublikai.
Priimta Briuselyje, 2007 m. vasario 16 d.